Κανονισμός (ΕΚ) αριθ. 1289/2000 της Επιτροπής

της 19ης Ιουνίου 2000

περί προσδιορισμού, για την περίοδο εμπορίας 2000, της εκτιμώμενης απώλειας εισοδήματος και του εκτιμώμενου ύψους πριμοδότησης που καταβάλλεται ανά προβατίνα και ανά αίγα, καθώς και του ποσού της πρώτης προκαταβολής της πριμοδότησης αυτής και του ποσού της προκαταβολής της ειδικής ενίσχυσης στην εκτροφή αιγοπροβάτων σε ορισμένες μειονεκτικές ζώνες της Κοινότητας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2467/98 του Συμβουλίου, της 3ης Νοεμβρίου 1998, περί κοινής οργανώσεως αγοράς στον τομέα του προβείου και αιγείου κρέατος(1), και ιδίως το άρθρο 5 παράγραφος 6,

τον κανονισμό (ΕΟΚ) αριθ. 1601/92 του Συμβουλίου, της 15ης Ιουνίου 1992, για ειδικά μέτρα που αφορούν ορισμένα γεωργικά προϊόντα υπέρ των Καναρίων Νήσων(2) όπως τροποποιήθηκε τελευταία από τον κανονισμό (ΕΚ) αριθ. 1257/1999(3), και ιδίως το άρθρο 13,

Εκτιμώντας τα ακόλουθα:

(1) Το άρθρο 5 παράγραφοι 1 και 5 του κανονισμού (ΕΚ) αριθ. 2467/98 προβλέπει τη χορήγηση πριμοδότησης προκειμένου να αντισταθμιστεί η ενδεχόμενη απώλεια εισοδήματος των παραγωγών προβείου και αιγείου κρέατος και, σε ορισμένες περιοχές, των παραγωγών αιγείου κρέατος. Οι περιοχές αυτές ορίζονται στο παράρτημα Ι του κανονισμού (ΕΚ) αριθ. 2467/98 καθώς στο άρθρο 1 του κανονισμού (ΕΚ) αριθ. 2738/1999 της Επιτροπής, της 21ης Δεκεμβρίου 1999, για καθορισμό των ορεινών περιοχών στις οποίες χορηγείται η πριμοδότηση για τους παραγωγούς αιγείου κρέατος(4).

(2) Κατ' εφαρμογή του άρθρου 5 παράγραφος 6 του κανονισμού (ΕΚ) αριθ. 2467/98, και προκειμένου να καταστεί δυνατή η χορήγηση της προκαταβολής στους παραγωγούς προβείου και αιγείου κρέατος, πρέπει να υπολογιστεί η προβλεπόμενη απώλεια εισοδήματος λαμβάνοντας υπόψη την προβλεπόμενη εξέλιξη των αγοραίων τιμών.

(3) Σύμφωνα με το άρθρο 5 παράγραφος 2 του κανονισμού (ΕΚ) αριθ. 2467/98, το ποσό της πριμοδότησης ανά προβατίνα για τους παραγωγούς βαρέων αμνών υπολογίζεται πολλαπλασιάζοντας την απώλεια εισοδήματος που αναφέρεται στην παράγραφο 1 του εν λόγω άρθρου επί ένα συντελεστή που εκφράζει τη μέση ετήσια παραγωγή κρέατος βαρέος αμνού ανά προβατίνα που παράγει τους αμνούς αυτούς, εκφραζόμενο ανά 100 χιλιόγραμμα βάρους σφαγίου. Ο συντελεστής για το 2000 δεν έχει ακόμα καθοριστεί λόγω ελλείψεως πλήρων κοινοτικών στατιστικών. Εν αναμονή του καθορισμού αυτού, θα πρέπει να χρησιμοποιηθεί προσωρινός συντελεστής. Το άρθρο 5 παράγραφος 3 καθορίζει επίσης το ποσό ανά προβατίνα, για τους παραγωγούς ελαφρών αμνών, και ανά αίγα στο 80 % της πριμοδότησης ανά προβατίνα για τους παραγωγούς βαρέων αμνών.

(4) Κατ' εφαρμογή του άρθρου 13 του κανονισμού (ΕΚ) αριθ. 2467/98, το ποσό της πριμοδότησης πρέπει να μειωθεί κατά το ποσό που αντιπροσωπεύει την επίπτωση, επί της βασικής τιμής, του συντελεστή που προβλέπεται στην παράγραφο 2 του εν λόγω άρθρου. Ο συντελεστής αυτός καθορίστηκε από το άρθρο 13 παράγραφος 4 του εν λόγω κανονισμού σε 7 %.

(5) Σύμφωνα με το άρθρο 5 παράγραφος 6 του κανονισμού (ΕΚ) αριθ. 2467/98, η ανά εξάμηνο προκαταβολή καθορίζεται στο 30 % του ποσού της προβλεπόμενης πριμοδότησης. Σύμφωνα με το άρθρο 4 παράγραφος 3 του κανονισμού (ΕΟΚ) αριθ. 2700/93 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 1410/1999(6), η προκαταβολή καταβάλλεται μόνον εφόσον αντιστοιχεί σε ποσό ίσο ή μεγαλύτερο από 1 ευρώ.

(6) Βάσει του κανονισμού (ΕΟΚ) αριθ. 1323/90 του Συμβουλίου(7), όπως τροποποιήθηκε τελευταία από τον κανονισμό (ΕΚ) αριθ. 193/98(8), το Συμβούλιο έχει θεσπίσει ειδική ενίσχυση στην αιγοπροβατοτροφία σε ορισμένες μειονεκτικές περιοχές της Κοινότητας. Στον εν λόγω κανονισμό αναφέρεται ότι η ενίσχυση χορηγείται υπό τους ίδιους όρους με εκείνους που προβλέπονται yια τη χορήγηση της πριμοδοτήσεως υπέρ των παραγωγών αιγείου και προβείου κρέατος. Ενόψει της επικρατούσας σήμερα αβεβαιότητας στην αγορά σε ορισμένα κράτη μέλη, θα πρέπει να επιτραπεί στα κράτη μέλη, για την περίοδο εμπορίας 2000, να πληρώσουν τώρα ένα ποσό που αντιστοιχεί στο 90 % της ενίσχυσης.

(7) Στον κανονισμό (ΕΟΚ) αριθ. 1601/92 προβλέπεται η εφαρμογή ειδικών μέτρων για τη γεωργική παραγωγή στις Καναρίους Νήσους. Τα μέτρα ουτά περιλαμβάνουν τη χορήγηση συμπληρωματικού ποσού επί της πριμοδοτήσεως προβατίνας στους παραγωγούς ελαφρών αμνών και αιγών, υπό τους ιδίους όρους με εκείνους που διέπουν τη χορήγηση της πριμοδότησης που αναφέρεται στο άρθρο 5 του κανονισμού (ΕΚ) αριθ. 2467/98. Οι όροι αυτοί προβλέπουν ότι εξουσιοδοτείται η Ισπανία να προκαταβάλει την εν λόγω συμπληρωματική πριμοδότηση.

(8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προβάτων και αιγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η εκτιμώμενη διαφορά μεταξύ της τιμής βάσης, μειωμένης κατά την επίπτωση του συντελεστή που προβλέπεται στο άρθρο 13 παράγραφος 2 του κανονισμού (ΕΚ) αριθ. 2467/98, και της προβλεπόμενης αγοραίας τιμής για την περίοδο εμπορίας 2000 ανέρχεται σε 113,785 ευρώ ανά 100 χιλιόγραμμα.

Άρθρο 2

1. Το εκτιμώμενο ποσό της πριμοδότησης πού καταβάλλεται ανά προβατίνα καθορίζεται ως εξής:

- παραγωγοί βαρέων αμνών: 17,853 ευρώ,

- παραγωγοί ελαφρών αμνών: 14,282 ευρώ.

2. Kατ' εφαρμογή του άρθρου 5 παράγραφος 6 του κανονισμού (ΕΚ) αριθ. 2467/98, η πρώτη προκαταβολή την οποία τα κράτη μέλη μπορούν να καταβάλουν στους παραγωγούς καθορίζεται ως εξής:

- παραγωγοί βαρέων αμνών: 5,356 ευρώ ανά προβατίνα,

- παραγωγοί ελαφρών αμνών: 4,285 ευρώ ανά προβατίνα.

Άρθρο 3

1. Το εκτιμώμενο ποσό της πριμοδότησης που καταβάλλεται ανά αίγα στις ζώνες που αναφέρονται στο παράρτημα Ι του κανονισμού (ΕΚ) αριθ. 2467/98 και στο άρθρο 1 του κανονισμού (ΕΚ) αριθ. 2738/1999 καθορίζεται σε 14,282 ευρώ.

2. Κατ' εφαρμογή του άρθρου 5 παράγραφος 6 του κανονισμού (ΕΚ) αριθ. 2467/98, η πρώτη προκαταβολή την οποία τα κράτη μέλη μπορούν να καταβάλουν στους παραγωγούς αιγείου κρέατος που ευρίσκονται στις ζώνες που περιγράφονται στην παράγραφο 1 καθορίζεται σε 4,285 ευρώ ανά αίγα.

Άρθρο 4

Η προκαταβολή επί της ειδικής ενίσχυσης που τα κράτη μέλη επιτρέπεται να πληρώσουν στους παραγωγούς αιγείου και προβείου κρέατος σε μειονεκτικές ζώνες κατ' εφαρμογή του άρθρου 1 παράγραφος 1 του κανονισμού (ΕΟΚ) αριθ. 1323/90, κατά την έννοια του κανονισμού (ΕΚ) αριθ. 1257/1999, καθορίζεται ως εξής:

- 5,977 ευρώ ανά προβατίνα για τους παραγωγούς που αναφέρονται στο άρθρο 5 παράγραφοι 2 και 4 του κανονισμού (ΕΚ) αριθ. 2467/98,

- 5,379 ευρώ ανά προβατίνα για τους παραγωγούς που αναφέρονται στο άρθρο 5 παράγραφος 3 του ανωτέρω κανονισμού,

- 5,379 ευρώ ανά αίγα για τους παραγωγούς που αναφέρονται στο άρθρο 5 παράγραφος 5 του ανωτέρω κανονισμού.

Άρθρο 5

Κατ' εφαρμογή του άρθρου 13 παράγραφος 3 του κανονισμού (ΕΟΚ) αριθ. 1601/92, η πρώτη προκαταβολή επί της συμπληρωματικής πριμοδοτήσεως για την περίοδο εμπορίας 2000 στους παραγωγούς ελαφρών αμνών και αιγών που βρίσκονται στις Καναρίους Νήσους εντός των ορίων που προβλέπονται στο άρθρο 1 παράγραφος 1 του κανονισμού (ΕΟΚ) αριθ. 3493/90 του Συμβουλίου(9) καθορίζεται ως εξής:

- 1,669 ευρώ ανά προβατίνα για τους παραγωγούς που αναφέρονται στο άρθρο 5 παράγραφος 3 του κανονισμού (ΕΚ) αριθ. 2467/98,

- 1,669 ευρώ ανά αίγα για τους παραγωγούς που αναφέρονται στο άρθρο 5 παράγραφος 5 του ανωτέρω κανονισμού.

Άρθρο 6

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Ιουνίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 312 της 20.11.1998, σ. 1.

(2) ΕΕ L 173 της 27.6.1992, σ. 13.

(3) ΕΕ L 160 της 26.6.1999, σ. 80.

(4) ΕΕ L 328 της 22.12.1999, σ. 59.

(5) ΕΕ L 245 της 1.10.1993, σ. 99.

(6) ΕΕ L 164 της 30.6.1999, σ. 53.

(7) ΕΕ L 132 της 23.5.1990, σ. 17.

(8) ΕΕ L 20 της 27.1.1998, σ. 18.

(9) ΕΕ L 337 της 4.12.1990, σ. 7.